潄玉泉
作者：蔣之奇
朝代：宋

paragraphs: 斷崖天削成，半腰爲坳窊。
殿閣在其中，乃是釋子家。
初疑無路通，去必淩紫霞。
屈曲轉山足，雲蘿可攀拏。
忽然至其上，金碧藏谽谺。
卻見巖下路，目睛眩生花。
僧有定慧者，來自蜀道賒。
五代方亂離，相此山水佳。
卜居不復出，焚香擁袈裟。
嗟余但企仰，涉世空喧嘩。
安得寄遁此，可以忘幽遐。